Аполон Майков
Музата, властна богиня…

Превод от руски: Надя Попова, —

chitanka.info

Музата, властна богиня, подаде две флейта еднакви

на покровителя горски, на Пан, и на Феб, бога светъл.

Феб се докосна до флейтата своя и чудни

звуци изтръгна от кухата свирка. В омая

млъкнаха даже водите, не смееха с ромон

да нарушат песента, и заспа сред листата

дъбови буйният вятър, заплакаха тихо

храсти, цветя и дървета; свенливите нимфи

слушаха, сгушени в кръг сред силвани и фавни…

Свърши певецът, жребците си огнени шибна,

в изгрева ален се скри колесницата златна.

А пък несретникът Пан се опитва напразно

да възкреси отлетелите звуци прекрасни:

тъжен, той свири, от флейтата трели се леят,

ала са толкова земни!… Безумец нещастен,

мислеше ти, че било много лесно небето

да възкресиш на земята? Огледай се: слушат

твоята песен с насмешка и нимфи, и фавни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.